Document ID: 32010D0352

A BIZOTTSÁG HATÁROZATA
(2010. június 22.)
a tagállamok 2010. évi halászati ellenőrzési, vizsgálati és felügyeleti programjaihoz való uniós pénzügyi hozzájárulásról
(az értesítés a C(2010) 3940. számú dokumentummal történt)
(Csak az angol, bolgár, dán, észt, finn, francia, görög, holland, lengyel, litván, német, olasz, román, szlovén, spanyol és svéd nyelvű szöveg hiteles)
(2010/352/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 21. cikkére,
mivel:
(1)
A tagállamok benyújtották a Bizottságnak a 2010-re vonatkozó halászati ellenőrzési programjukat, valamint a programban lévő projektek megvalósítása során felmerülő költségek fedezését célzó uniós pénzügyi hozzájárulás iránti kérelmüket.
(2)
A 861/2006/EK rendelet 8. cikkének a) pontjában felsorolt tevékenységekre vonatkozó kérelmek uniós finanszírozásban részesülhetnek.
(3)
Az uniós finanszírozás iránti kérelmeknek meg kell felelniük a 391/2007/EK bizottsági rendeletben (2) meghatározott szabályoknak.
(4)
Az uniós pénzügyi hozzájárulás maximális összegeit és mértékét helyénvaló a 861/2006/EK rendelet 15. cikkében megállapított határokon belül megállapítani, valamint szükséges meghatározni az odaítélés feltételeit.
(5)
A Bizottság által az 1224/2009/EK tanácsi rendelettel (3) összhangban meghatározott prioritási fellépésekbe történő beruházások ösztönzése érdekében, illetve a pénzügyi válságnak a tagállamok költségvetésére gyakorolt negatív hatása következtében az automatizálással és az adatkezeléssel, az elektronikus adatrögzítési és jelentéstételi rendszerekkel (ERS), a hajómegfigyelési rendszerekkel (VMS), a tagállamok által az új ellenőrzési rendelet fokozottabb megismertetése céljából szervezett szemináriumokkal, valamint a jogellenes, nem bejelentett és szabályozatlan (IUU) halászat megelőzésével összefüggésben felmerülő kiadásokhoz - a 861/2006/EK rendelet 15. cikkében előírt határokon belül - indokolt nagyarányú társfinanszírozást nyújtani.
(6)
A halászati járőrszolgálatot ellátó hajók és légi járművek megvásárlására és korszerűsítésére szánt összeg maximálása céljából az Uniónak a szóban forgó kiadásokhoz való hozzájárulását tagállamonként legfeljebb 1 millió EUR-ra kell korlátozni.
(7)
A hozzájárulásra való jogosultsághoz az automatikus helymeghatározási eszközöknek teljesíteniük kell a műholdas hajómegfigyelési rendszerekre vonatkozó részletes rendelkezések megállapításáról szóló, 2003. december 18-i 2244/2003/EK bizottsági rendeletben (4) megállapított követelményeket.
(8)
A hozzájárulásra való jogosultsághoz a halászhajók fedélzetén lévő elektronikus adatrögzítési és jelentéstételi eszközöknek meg kell felelniük a halászati tevékenységekre vonatkozó információ elektronikus rögzítéséről és jelentéséről, valamint a távérzékelés eszközeiről szóló 1966/2006/EK tanácsi rendelet végrehajtására vonatkozó részletes szabályok megállapításáról és az 1566/2007/EK rendelet hatályon kívül helyezéséről szóló, 2008. november 3-i 1077/2008/EK bizottsági rendeletben (5) előírt követelményeknek.
(9)
Az e határozatban előírt intézkedések összhangban vannak a Halászati és Akvakultúra-ágazati Irányítóbizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat a 861/2006/EK rendelet 8. cikkének a) pontjában említett, a közös halászati politikára vonatkozó nyomonkövetési és ellenőrzési rendszerek végrehajtása során 2010-ben felmerült tagállami kiadásokhoz nyújtandó, 2010. évi uniós pénzügyi hozzájárulásról rendelkezik. Megállapítja az uniós pénzügyi hozzájárulás tagállamonkénti maximális összegét, az uniós pénzügyi hozzájárulás mértékét és odaítélésének feltételeit.
2. cikk
A fennálló kötelezettségvállalások teljesítése
Az érintett tagállamok valamennyi, költségtérítési igény tárgyát képező kifizetést 2014. június 30-ig teljesítenek. A fenti határidőn túli tagállami kifizetések nem téríthetők vissza. Az e határozathoz kapcsolódó költségvetési előirányzatokat legkésőbb 2015. december 31-ig vissza kell vonni.
3. cikk
Új technológiák és informatikai hálózatok
(1) Az I. mellékletben említett projektek keretében a halászati tevékenységek monitoringjával, ellenőrzésével és felügyeletével kapcsolatos adatgyűjtés és adatkezelés hatékonyságát, illetve biztonságát elősegítő új technológiák és informatikai hálózatok kialakításával összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosultak.
(2) Az I. mellékletben említett projektek keretében a hajómegfigyelési rendszerrel (VMS), az elektronikus adatrögzítési és jelentéstételi rendszerekkel (ERS) vagy a jogellenes, nem bejelentett és szabályozatlan (IUU) halászattal összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosultak.
(3) Az I. mellékletben említett projektek keretében az új technológiákkal és informatikai hálózatokkal kapcsolatban felmerült kiadások - a szóban forgó mellékletben megállapított határokon belül - a támogatható kiadások 50 %-ának megfelelő pénzügyi hozzájárulásra jogosultak.
4. cikk
Automatikus helymeghatározási eszközök
(1) A II. mellékletben említett projektek keretében a hajók távolról, a halászati felügyelő központból hajómegfigyelési rendszeren (VMS) keresztül történő megfigyelését lehetővé tévő automatikus helymeghatározási eszközök megvásárlásával és fedélzetre szerelésével összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosultak.
(2) Az (1) bekezdésben említett pénzügyi hozzájárulás felső határa hajónként 2 500 EUR.
(3) Az (1) bekezdés szerinti pénzügyi hozzájárulásra való jogosultsághoz az automatikus helymeghatározási eszközöknek meg kell felelniük a 2244/2003/EK rendeletben megállapított követelményeknek.
5. cikk
Elektronikus adatrögzítési és jelentéstételi rendszerek
A III. mellékletben említett projektek keretében a halászati tevékenységek monitoringjával, ellenőrzésével és felügyeletével kapcsolatos adatcsere hatékonyságát és biztonságát elősegítő elektronikus adatrögzítési és jelentéstételi rendszerek (ERS) elemeinek fejlesztésével, megvásárlásával, telepítésével és technikai támogatásával összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosultak.
6. cikk
Elektronikus adatrögzítési és jelentéstételi eszközök
(1) A IV. mellékletben említett projektek keretében a hajók számára a halászati tevékenységgel kapcsolatos adatok elektronikus rögzítését és a halászati felügyelő központnak történő továbbítását lehetővé tévő ERS-eszközök megvásárlásával és fedélzetre szerelésével összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosultak.
(2) A (4) bekezdés sérelme nélkül az (1) bekezdés szerinti pénzügyi hozzájárulás felső határa hajónként 3 000 EUR.
(3) A pénzügyi hozzájárulásra való jogosultsághoz az ERS-eszközöknek meg kell felelniük az 1077/2008/EK rendeletben megállapított követelményeknek.
(4) Az ERS és VMS funkciókat egyesítő, valamint a 2244/2003/EK és az 1077/2008/EK rendeletben foglalt követelményeket teljesítő eszközök esetében az e cikk (1) bekezdésében említett pénzügyi hozzájárulás felső határa 4 500 EUR.
7. cikk
Kísérleti projektek
Az V. mellékletben említett projektek keretében az új ellenőrzési technológiákkal kapcsolatos kísérleti projektekkel összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosultak.
8. cikk
Képzési és csereprogramok
A VI. mellékletben említett projektek keretében a halászat vonatkozásában végzett monitoring-, ellenőrzési és felügyeleti feladatokért felelős köztisztviselők képzési és csereprogramjaival összefüggésben felmerült kiadások - a szóban forgó mellékletben megállapított határokon belül - a támogatható kiadások 50 %-ának megfelelő pénzügyi hozzájárulásra jogosultak.
9. cikk
A KHP szabályainak megismertetését célzó kezdeményezések
(1) A VIII. mellékletben említett projektek keretében a felelőtlen és jogellenes halászat elleni küzdelem, illetve az új ellenőrzési rendelet végrehajtása szükségességének a halászokkal és más szereplőkkel - felügyelőkkel, államügyészekkel, bírákkal -, valamint a közvéleménnyel való fokozott megismertetését célzó kezdeményezésekkel, többek között szemináriumokkal és médiaeszközökkel összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosultak.
(2) A VIII. mellékletben említett projektek keretében az új technológiákkal és informatikai hálózatokkal kapcsolatban felmerült kiadások - a szóban forgó mellékletben megállapított határokon belül - a támogatható kiadások 50 %-ának megfelelő pénzügyi hozzájárulásra jogosultak.
10. cikk
Halászati járőrszolgálatot ellátó hajók és légi járművek
(1) A IX. mellékletben említett projektek keretében a tagállamok illetékes hatóságai által a halászati tevékenységek vizsgálatához és felügyeletéhez használt hajók és légi járművek vásárlásával és korszerűsítésével összefüggésben felmerült kiadások - a szóban forgó mellékletben megállapított határokon belül - a támogatható kiadások 50 %-ának megfelelő pénzügyi hozzájárulásra jogosultak.
(2) A X. mellékletben a tagállamonként meghatározott pénzügyi hozzájárulást annak alapján kell kiszámítani, hogy a tagállamok által megadott információk szerint az érintett hajók és légi járművek éves össztevékenységén belül hány százalékot tesz ki azok vizsgálati és felügyeleti célokra való használata.
11. cikk
Az uniós hozzájárulás tagállamonkénti maximális összege
A tervezett kiadások tagállamonkénti legnagyobb összege, annak támogatható része, valamint az uniós hozzájárulás tagállamonkénti maximális összege a következőképpen alakul:
(EUR)
Tagállam
A nemzeti halászati ellenőrzési programban tervezett kiadások
Támogatható kiadások
Maximális uniós hozzájárulás
Belgium
254 270
254 270
176 343
Bulgária
195 828
195 828
153 748
Dánia
3 215 749
3 148 559
2 729 961
Németország
6 418 061
1 120 000
893 600
Észtország
239 745
239 745
207 873
Írország
51 495 000
46 395 000
1 997 500
Görögország
18 595 000
7 085 750
5 111 175
Spanyolország
9 563 245
9 153 093
7 735 444
Franciaország
4 536 370
3 497 768
2 640 008
Olaszország
26 650 600
2 625 600
1 312 800
Ciprus
357 800
357 800
318 900
Litvánia
460 001
460 001
404 001
Hollandia
2 809 000
1 616 000
1 424 000
Lengyelország
702 600
696 000
600 000
Románia
593 600
593 600
334 240
Szlovénia
510 807
507 649
383 900
Finnország
981 000
881 000
766 500
Svédország
2 353 016
2 139 327
1 902 083
Egyesült Királyság
2 164 334
1 408 528
1 036 432
Összesen
132 096 027
82 375 517
30 128 508
12. cikk
Címzettek
Ennek a határozatnak a Belga Királyság, a Bolgár Köztársaság, a Dán Királyság, a Németországi Szövetségi Köztársaság, az Észt Köztársaság, Írország, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Litván Köztársaság, a Holland Királyság, a Lengyel Köztársaság, Románia, a Szlovén Köztársaság, a Finn Köztársaság, a Svéd Királyság, valamint Nagy-Britannia és Észak-Írország Egyesült Királysága a címzettje.
Kelt Brüsszelben, 2010. június 22-én.

Labels: 7
9
6
12
15